Hamréns største bragd
ARTIKKELEN ER OVER TRE ÅR GAMMEL Eller rettere sagt én person: ZLATAN IBRAHIMOVIC. 16. juli 2010 meldte det svenske fotballforbundet at den 28 år gamle superstjernen igjen ville spille for Sverige, etter å ha tatt «time out» i ni måneder. Erik Hamrén overtalte ham, gjorde ham til kaptein, og deretter har Zlatan gjort litt som han vil. Det har vært Hamréns største bragd og genistrek. Mens forgjenger Lars Lagerbäck mente og mener at ingen er større enn laget, snakker Hamrén om at «vi har én verdensstjerne» så ofte han kan. Resultatet har vært at Zlatan Ibrahimovic har fått den statusen han selv mener han fortjener, egoet er smurt, og på banen har han trolig aldri vært bedre for Sverige. Les også: Svensk skademareritt i generalprøven Av sine 62 mål på landslaget, har Zlatan Ibrahimovic scoret 34 etter at han fylte 30 år, inkludert det usannsynlige brassesparket mot England. – Det er vel slik tonen er blitt i verdensfotballen, at man gir de store stjernene plass. Det er det samme med Messi og Ronaldo for Argentina og Portugal, og vi har jo sett det med Zlatan i PSG. Der kan det kanskje ha vært et hinder også, men det er annerledes på landslaget. Her er han en del av et lag, sier Simon Bank, kommentator i Aftonbladet og en av dem som har fulgt Zlatan Ibrahimovic tettest. Han har også vært én av dem som har kritisert Hamrén. Bank, med flere, mener at Hamrén er dårlig til å kommunisere ut hva han vil med det svenske laget og hvordan det skal spille, og i lange perioder så Sverige ut som en vinglete enhet. Bunnpunktet var 1 – 4-tapet mot Østerrike hjemme på Friends i EM-kvaliken. Les også: Ibrahimovic: – Det vil bli født en Zlatan i Norge Men den tidligere Rosenborg-treneren samlet troppene da det gjaldt som mest, i playoffen mot Danmark. Sverige så mye mer solide ut, danskene skapte svært få sjanser og kapteinen Zlatan Ibrahimovic scoret ikke bare tre av fire svenske mål i dobbeltkampene, han gikk også foran i forsvarsarbeidet. – Det er disse kampene som gjør at det er mulig å tro på Sverige i EM. De var et slags referansepunkt, da var det en tydelig balanse i laget, mener Simon Bank. Men hva er igjen av Sverige hvis vi ser for oss en skadet Zlatan Ibrahimovic? Ikke mye, vil sikkert mange mene. Det er umulig å bli kvitt bildet av ti grovarbeidere som gjør alt for sin store konge. De vet at de ikke hadde vært i EM uten hans tilstedeværelse. Men selvsagt hadde heller ikke Sverige vært i EM hvis ikke resten av laget hadde holdt ganske høy klasse. Keeper Andreas Isaksson er blitt 34 år og har spilt 128 ganger for Sverige, og selv om han mistet plassen sin i det tyrkiske klubblaget Kasimpasa fremstår han som et åpenbart førstevalg på landslaget. Stor VG-kåring: Sjekk hvor Zlatan havnet blant verdens beste angripere I 4-4-2-systemet er Celtics Mikael Lustig udiskutabel som høyreback, Københavns Erik Johansson og Krasnodars Andreas Granqvist er det sannsynlige stopperparet, mens Martin Olsson oftest foretrekkes til venstre. Oscar Wendt, strålende i Borussia Mönchengladbach, er ikke engang i den svenske troppen. Trolig stikker det veldig dypt for Hamrén at Wendt takket nei til å bli hasteinnkalt foran playoffreturen mot Danmark, da Olsson ble syk. Ludwig Augustinsson fra FC København er nummer to i venstreback-køen. På midten er Sebastian Larsson (Sunderland) og Erkan Zengin (Trabzonspor) hovedkonkurrenter til høyre, i midten blir det trolig Oscar Lewicki (Malmö) sammen med veteranen Kim Källström. Fotballsmarte Källström med det suverene venstrebeinet er nå i Grashoppers i Sveits og for lengst over toppen, men fremdeles svært viktig for Sverige, noe han ikke minst viste mot Danmark. Husker du? Magiske Zlatan sendte Sverige til EM: – De skulle pensjonere meg, men jeg pensjonerte hele landet deres Källström har fulgt Zlatan Ibrahimovic hele karrieren, men de to har aldri fungert optimalt utenfor banen. Likevel er det ingen tvil om at de respekterer hverandre på en helt annen måte nå, de er rett og slett blitt eldre og klokere (Källstrøm er ti måneder yngre). Men de blir fortsatt minnet om gamle feider, som da Zlatan rappet straffen fra Källström i en kamp mot San Marino i 2003 eller da de kranglet på banen under 4 – 0-seieren over Malta i 2009. Venstrekanten tilhører Leipzig’ Emil Forsberg, mens Marcus Berg (Panathinaikos) blir Zlatan Ibrahimovic’ spisspartner. Ifølge Simon Bank forventer svenskene sånn cirka dette: – Et vakkert svensk mesterskap, minst to gode kamper i gruppespillet og at det legges et bra grunnlag for at Zlatan skal lykkes. Dersom vi går videre og faller på en tapper måte mot en av de store i 8-delsfinalen, så tror jeg det vil bli sett på som mer enn godkjent. – Er det mulig å se for seg at Sverige går lenger enn en kvartfinale? – Ja, det går, men jeg ville ikke satset noen penger på det. De store nasjonene imponerer ikke så veldig, og vi har en av de største matchvinnerne av alle. Et velfungerende lag med Zlatan kan slå alle. Under EM-profeten kan du lese VGs kjendistips, samt se hele Sveriges EM-tropp.• Journalist i Aftonbladet og EM-ekspert på svensk TV. – Hva tror du om Sveriges sjanser? – Ettersom ganske mange treere går videre, tror jeg de er gode. Sverige blir minst nummer tre hvis vi slår Irland i den første kampen i Saint-Denis, og det blir en «höjdare» med to av Europas beste supporterskarer (på landslagsnivå). Så ryker vi ut i 8-delfinale mot Frankrike. – Hvilken nasjon vinner EM – og hvordan skal du følge mesterskapet? – Frankrike, Tyskland eller Belgia. Jeg skal jobbe i SVTs (Sveriges statskanal) studio i Paris og guide folket gjennom mesterskapet fra mitt andre hjemland. – Norge har ikke vært i et mesterskap siden 2000. Hva tenker du om det? – Som et lite fotballand finnes det, enkelt sagt, bare to alternativer hvis man skal lykkes: Et råsterkt kollektiv med en ikke-populistisk leder, som for eksempel Lars Lagerbäck (eller Drillo!) eller et lag bygget rundt en stor stjerne som leverer når det gjelder. Norge hadde mye uflaks med dommeravgjørelser og selvmål mot Ungarn, mens Zlatan Ibrahimovic nesten alene reddet Sverige mot Danmark. Sverige har også misset to av de fire siste mesterskapene, og da har hverken det defensive eller Zlatan vært på topp. Det er vel en fem-seks-syv år til Martin Ødegaard kan bli den typen leder for Norge, men det ordner seg nok til slutt.Dette finner du blant annet i vårt EM-magasin, som du får tilgang til hvis du har VG+: • EMs 12 største stjerner • Fotball-EM fra A til Å • Norges EM-tropp fra 2000: Dette gjør de i dag • Slik er Zlatans stjerneliv • VGs vurdering: Slik ender EM PS: Troppene er oppdatert fra og med 2. juni
Erik Hamrén er en omdiskutert landslagssjef, men én ting vil garantert stå igjen med gullskrift og versaler i hans Sverige-testamente.